Hrvatska radiotelevizija ostala je bez prava prijenosa utakmica hrvatske nogometne reprezentacije nakon Svjetskog prvenstva u Rusiji. Ovu vijest HRT je potvrdio u priopćenju koje prenosimo u cijelosti.

"Tijekom 2017. godine Europska unija nogometnih udruga (eng. Union of European Football Associations – Uefa) objavila je natječaj za prodaju prava prijenosa utakmica Europskoga nogometnog prvenstva 2020. godine, kvalifikacija za Europsko nogometno prvenstvo te novoutemeljene Lige država. Hrvatska radiotelevizija (HRT) sudjelovala je na natječaju s 20 posto većim iznosom od iznosa ponuđenoga za prošlo Europsko nogometno prvenstvo, no Uefa je odabrala drugoga ponuđača, koji u vlasništvu ima mrežu kabelskih televizija te mu prodala prava prijenosa za sve države bivše Jugoslavije.

Hrvatska radiotelevizija nije jedini javni medijski servis koji nije izborio pravo prijenosa za Europsko nogometno prvenstvo 2020. godine. Razlog tomu je sve veća komercijalizacija sporta te posljednjih godina sve prisutniji trend da kabelske televizije izdvajaju sve više iznose za televizijska prava, posebno nogometna, s čime se javni medijski servisi i članice Europske radiodifuzijske unije (eng. European Broadcasting Union – EBU) sve teže nose", objavili su s HRT-a.